Diari Oficial de la Generalitat Valenciana


Sumari del DOGV 2879, del 28-11-1996 (1996/840162)

RESOLUCIÓ de 8 d'octubre de 1996 de la Direcció General d'Indústria i Energia per la qual s'autoritza administrativament i s'aprova el projecte d'execució de la central de cogeneració d'Incomisa en Aceprosa (València).
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2879

Data del DOGV
:   28-11-1996

Secció del DOGV
:   ALTRES DISPOSICIONS

Número del document
:   1996/840162


Data del document
:   08-10-1996

Organisme emissor
:   Conselleria d'Indústria i Comerç

Tipus de document
:   Resolució

RESOLUCIó de 8 d'octubre de 1996 de la Direcció General d'Indústria i Energia per la qual s'autoritza administrativament i s'aprova el projecte d'execució de la central de cogeneració d'Incomisa en Aceprosa (València).   
Vist l'expedient incoat pel Servei Territorial d'Indústria i Energia de València a instàncies d'Incomisa Inversiones y Construcciones, SA, relatiu a l'autorització administrativa i l'aprovació del projecte d'execució de la central de cogeneració en Aceprosa (València).  
Atès que la sol·licitud ha seguit la tramitació establerta en el Decret 2.617/1966, de 20 d'octubre, sobre autorització d'instal·lacions elèctriques, en la Llei 40/1994, de 30 de desembre, d'Ordenació del Sistema Elèctric Nacional, en la Llei 2/1989, de 3 de març, de la Generalitat Valenciana, sobre Impacte Ambiental, i en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental.  
Atès que, amb data 16 de maig de 1996, la Conselleria d'Agricultura i Medi Ambient formulà la Declaració d'Impacte Ambiental en la qual es considerava acceptable, sols als efectes ambientals, el projecte de central de cogeneració, amb una turbina de gas de 6,3 MW de potència, utilitzant gas natural, promogut per Aceprosa-Incomisa, d'acord amb la documentació aportada i de les condicions i precisions que es recullen en la part dispositiva d'aquesta resolució.  
Vist l'informe favorable emès pel Servei Territorial d'Indústria i Energia de València, de data 27 de juliol de 1996.  
Aquesta Direcció General resol:  
Primer  
Autoritzar a Incomisa el projecte de la central de cogeneració en Aceprosa (València) les principals característiques de la qual són les següents:  
- Una turbina de gas amb alternador de 8.000 kVA, 6 kV.  
- Un transformador de potència de 8.000 kVA, 6/20 kV.  
- Un transformador de potència per a serveis auxiliars de la instal·lació de cogeneració de 630 kVA 20/0,4 kv.  
Segon  
Aprovar el projecte d'execució, sotmetent-lo a les següents condicions:  
1. Les obres s'hauran de fer d'acord amb el projecte presentat.  
2. El termini de posada en marxa serà de 12 mesos, comptadors des de la notificació d'aquesta resolució.  
3. El titular retrà compte de l'acabament de les obres al Servei Territorial d'Indústria i Energia de València als efectes del reconeixement definitiu i l'extensió de l'acta de posada en marxa.  
4. L'administració deixarà sense efecte aquesta resolució en qualsevol moment en què observe l'incompliment de les condicions imposades en aquestes.  
5. Condicions d'ordre mediambiental:  
L'oli dels sistemes de lubricació, els possibles vessaments de la turbina i tots els altres dispositius, bateries, filtres procedents dels circuits de trasbals de l'oli i, en general, qualsevol altra substància que puga ser catalogada com a residu tòxic i perillós, serà adequadament emmagatzemada i etiquetada i lliurada a un gestor autoritzat, d'acord amb el que disposa el Reial Decret de 20 de juliol de 1988, núm. 833/1988, de Residus Tòxics i Perillosos. Pel fet de ser productora de residus tòxics i perillosos, l'empresa s'ajustarà a tot el que dispose l'anterior Reial Decret, com també a la Llei 20/86, de 14 de maig. Així mateix complirà l'Ordre de 28 de febrer de 1989 del Ministeri d'Obres Públiques i Urbanisme, sobre la gestió dels olis usats.  
Les emissions i immissions dels gasos d'escapament compliran el Decret 833/1975, de 6 de febrer, pel qual es desplega la Llei 38/1972, de 22 de desembre, de Protecció de l'Ambient Atmosfèric, com també les posteriors modificacions.  
Concretament les emissions es trobaran en tot moment dins els límits marcats pel quadre 27 (Activitats industrials diverses no especificades en aquest annex), de l'annex IV (Nivells d'emissió de contaminants a l'atmosfera per a les principals activitats industrials potencialment contaminadores de l'atmosfera), corresponent a l'esmentat decret.  
Tots els gasos d'escapament procedents de la combustió del cogenerador, eixiran a l'exterior a través de xemeneies que hauran de complir l'Ordre de 18 d'octubre de 1976, sobre prevenció i correcció de la contaminació industrial de l'atmosfera.  
Es dotarà la instal·lació de la infraestructura permanent, que s'ajustarà a les prescripcions de la normativa vigent, com també a les recomanacions d'organismes reconeguts, que permeta en tot moment la presa de mostres per al control, inspecció i vigilància del nivell d'emissions.  
S'incorporaran els silenciadors i els equips necessaris per a aconseguir que els nivells sonors generats complisquen les Ordenances Municipals d'Usos i Activitats de l'Excm. Ajuntament de València.  
Una empresa col·laboradora de l'administració efectuarà un control anual dels nivells i de la composició dels gasos emesos a l'atmosfera. L'esmentat control haurà de complir els requisits exigits en el Decret 833/1975, de 6 de febrer, pel qual es desplega la Llei 38/1972, de 22 de desembre, de Protecció de l'Ambient Atmosfèric, i els resultats s'hauran de trametre a la Direcció General de Qualitat Ambiental.  
L'esmentat control s'efectuarà en les condicions habituals d'ús, és a dir, en la xemeneia de la caldera, a l'eixida del generador de vapor. L'informe s'efectuarà almenys amb els següents paràmetres: NOx, SO2, CO, partícules sòlides, temperatura i opacitat.  
A fi de reduir les emissions de NOx, s'aconsella la instal·lació d'un sistema catalític de reducció selectiva, o un altre procediment anàleg, que elimine gran part del contingut de NOx dels gasos d'escapament.  
Contra aquesta resolució que no posa fi a la via administrativa es podrà interposar recurs ordinari davant el conseller d'Indústria i Comerç, en el termini d'un mes comptador des del dia de la notificació d'aquesta, de conformitat amb el que disposa l'article 114 en relació amb el 48 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
València, 8 d'octubre de 1996.- El director general d'Indústria i Energia: José Luis Ramírez Sorribes.